บลจ.ไอเอ็นจีชู3กองLTFผลงานชั้นนำ
บลจ.ไอเอ็นจี ปลื้มกองทุน LTF 3 กองติดอันดับท็อปเทนผลงานดีในรอบ 11 เดือน
27 ธ.ค. 2555

บลจ.ไอเอ็นจี ปลื้มกองทุน LTF 3 กองติดอันดับท็อปเทนผลงานดีในรอบ 11 เดือน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า จากการจัดอันดับผลตอบแทนของกองทุนรวมหุ้นระยะยาว (LTF) โดยบริษัท มอร์นิ่งสตาร์ รีเสิร์ช (ประเทศไทย) ช่วงตั้งแต่วันที่ 4 ม.ค.-12 ธ.ค. 2555 ปรากฏว่ามีกองทุนภายใต้การบริหารงานของบริษัทติดอยู่ใน 10 อันดับแรกสูงถึง 3 กองทุน ถือเป็น บลจ.ที่มีกองทุนติดอันดับผลตอบแทนสูงสุดเป็นจำนวนมากที่สุด
กองทุนเปิด ไอเอ็นจี ไทย บรรษัทภิบาล หุ้นระยะยาว ให้ผลตอบแทน 46.56% อยู่ในอันดับที่ 4 ขณะที่ กองทุนเปิด ไอเอ็นจี ไทย แวลูพลัส ปันผล หุ้นระยะยาว ให้ผลตอบแทน 44.16% อยู่ในอันดับที่ 5 และกองทุนเปิด ไอเอ็นจี ไทย Big Cap ปันผล หุ้นระยะยาว ให้ผลตอบแทน 40.98% อยู่ในอันดับที่ 7 โดยทั้งสามกองทุนมีผลตอบแทนที่สูงกว่าเมื่อเทียบกับดัชนีซึ่งปรับตัว 32.11% ขณะที่ SET 50 ที่ 28.30%
นายจุมพล กล่าวว่า ปีนี้ทิศทางหุ้นไทยในไตรมาสสุดท้าย โดยเฉพาะในเดือน ธ.ค. คึกคักเป็นพิเศษ หลังการแก้ปัญหาหนี้ยุโรปคลี่คลายระดับหนึ่ง ประกอบกับธนาคารสหรัฐเพิ่มปริมาณเงินเพิ่มเติมเป็นครั้งที่ 4 และหลายๆ ประเทศก็เพิ่มปริมาณเงินในระบบ ทำให้มีสภาพคล่องเพิ่มมากขึ้น ส่งผลให้เม็ดเงินลงทุนไหลเข้าลงทุนในตลาดหุ้นทั่วโลก โดยเฉพาะหุ้นเอเชีย รวมทั้งหุ้นไทย